Skryf in vir 2019 kykNET-Rapport-resensiepryse | LitNet
Skryf in vir 2019 kykNET-Rapport-resensiepryse
LitNet Boeke en skrywers 2019-06-25
Boekresensente word genooi om in te skryf vir die 2019 kykNET-Rapport Boekresensent van die Jaar-pryse waarmee uitnemende resensies in Afrikaans van Afrikaanse boeke bekroon word.
Met dié pryse word erkenning gegee aan Afrikaanse resensente wat boeke en die leesgenot van boekliefhebbers bevorder deur die wêreld van Afrikaanse boeke vir die breë Suid-Afrikaanse publiek toeganklik te maak. Dit dien ook as aanmoediging om hoë standaarde in die Afrikaanse boekjoernalistiek te handhaaf.
Resensente word genooi om in te skryf in drie kategorieë:
Resensie: Afrikaanse fiksie (alle genres)
Resensie: Afrikaanse niefiksie (alle genres)
Langer resensie: 1 500 woorde of meer oor Afrikaanse fiksie of niefiksie
Die derde prys is verlede jaar vir die eerste keer toegeken vir langer literêre resensies wat enduit boei en om erkenning te gee aan resensente wat Afrikaans en die Afrikaanse letterkunde ook op hierdie vlak verhelder en verruim.
Die 2019-pryse word toegeken vir resensies wat tussen 1 Januarie 2018 en 31 Desember 2018 in die drukmedia en hoofstroom- aanlyn media verskyn het. Transkripsies van radioresensies word ook aanvaar. ’n Resensent mag ’n maksimum van drie resensies per kategorie inskryf.
Die sluitingsdatum vir inskrywings is Dinsdag 2 Julie 2019.
Die inisiatief om in te skryf berus in die eerste plek by die deelnemer, maar boekeredakteurs en redakteurs word versoek om resensente aan te moedig om deel te neem.
Inskrywings word elektronies ingedien. Waar van toepassing moet inskrywings van gepubliseerde resensies vergesel wees van PDF-weergawes van die resensies soos dit oorspronklik verskyn het tensy vooraf anders ooreengekom met die administrateur van die pryse.
Laai die inskrywingsvorm af.
Hier is die riglyne.
Navrae kan aan die administrateur, Anita van Zyl, gerig word by anita@vanzylpr.co.za of telefonies by 021 422 3350 of 083 709 6677.